Horecký, Ján, poslanec NR SR (2023-12-06):
Ďakujem pekne za slovo, vážený pán predseda, vážení páni ministri, dámy a páni. Je ťažké byť konštruktívnou opozíciou, ktorá chce solídne prispievať ku kvalite legislatívneho procesu a zvýšiť úroveň v rámci rezortov, v rámci fungovania štátu, verejnej správy a celkovo našej krajiny, keď čelíme tlaku, ktorý zabraňuje tomu, aby sme urobili svoju prácu najkvalitnejšie možne. Hovorím o tlaku, keď nám príde naraz desať návrhov zákonov, vládnych, na skrátené legislatívne konanie. Medzi nimi sú také, pri ktorých som sa špecificky vyjadril napríklad tu pánu ministrovi školstva, vedy, výskumu a športu, že majú plnú podporu, pretože sú pomocné pre túto krajinu a sú potrebné a kvôli tomu by som určite nevystúpil. Ale máme tu viacero zákonov, ktoré sú dôležité, zasahujú do systému, ovplyvňujú vo svojich súvislostiach ďalšie veci a ktoré nemôžeme poriadne prerokovať v parlamente, venovať sa im dostatočnou pozornosťou a tak robiť čo najlepšie svoju prácu. Chcem pripomenúť osobitne novým poslancom, poslancom, ktorí majú kratšiu prax alebo teda žiadnu s touto prácou, že podľa zákona rokovacieho poriadku 350/1996 rokovací poriadok Národnej rady Slovenskej republiky § 89, ktorý pojednáva o skrátenom legislatívnom konaní, bude to krátky citát z dvoch odsekov, ktoré hovoria, kedy sa aplikuje skrátené legislatívne konania. Za prvé, za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti, alebo ak hrozia štátu značné hospodárske škody, Národná rada sa môže na návrh vlády uzniesť na skrátenom legislatívnom konaní o návrhu zákona. A druhá možnosť, po druhé, o skrátenom legislatívnom konaní môže Národná rada rozhodnúť aj vtedy, ak si rozhodnutie Rady bezpečnosti Organizácie Spojených národov o akciách a zabezpečenie medzinárodného mieru a bezpečnosti vydané podľa čl. 41 Charty Organizácie Spojených národov vyžaduje neodkladné prijatie zákona. Teraz sa, prosím, pozrieme veľmi rýchlo, sľúbil som, že nebudem zdržiavať túto schôdzu zbytočne, pozrime sa na tých desať predložených návrhov. Prvý z nich, návrh na sklátené, skrátené legislatívne konanie o vládnom návrhu o školstvom, o zákone č. 597/2003 o financovaní základných, stredných škôl a školských zariadení. Tento zákon je naviazaný na kontinuálnu prácu v školstve, to, čo chceme, to, čo zdôrazňujeme, že je to celorepublikový záujem zabezpečiť inklúziu služby, zvýšenie úrovne nášho školstva, vzdelávania, účinnosť je k 1. 1. 2024, žiadosť o platbu č. 4 na 800 miliónov zhruba musí byť podaná k 15. decembru, to je niečo, prečo sme jednomyseľne hlasovali na školskom výbore všetci za bez ohľadu na politickú príslušnosť, lebo je to dobrý zákon, ktorý chceme podporiť. Ale čo návrh vlády na skrátené legislatívne konanie o vládnom návrhu zákona o dorovnávacej dani na zabezpečenie minimálnej úrovne zdanenia medzinárodných skupín podnikov a veľkých vnútroštátnych skupín a doplnení zákona 563/2009 o správe daní? Ten spolu s návrhom zákona na skrátené legislatívne konanie o vládnom návrhu, ktorým sa mení a dopĺňajú sa niektoré zákony v súvislosti so zlepšením stavu verejných financií, jedno je tlač 94, druhé tlač 96, boli predložené len krátko tak, že sme nestihli poriadne k tomuto zaujať postoj, naštudovať tieto zákony, najmä vo vzťahu k vplyvom k ďalším opatreniam, k ďalším zákonom, čo, samozrejme, budeme mať príležitosť v prvom a druhom čítaní ďalej riešiť, ale ani pri jednom z týchto zákonov sme nenašli dôvod na to, aby podľa toho, čo som citoval z § 89 rokovacieho poriadku Národnej rady, museli ísť takéto zákony v skrátenom legislatívnom konaní. To isté sa dá povedať o tlači 79, návrh vlády na skrátené legislatívne konanie o vládnom zákone, ktorým sa menia a dopĺňajú niektoré zákony v súvislosti s pomocou so splácaním úverov na bývanie. Toto sú veci, ktorým sa chceme venovať, ale chceme sa im venovať poriadne, tak, aby pomoc bola adresná a aby prostriedky, o ktorých vláda hovorí alebo teda ministri vlády hovoria, že sú obmedzené, že financie sú v zlom stave, aby boli teda vynaložené maximálne účelne a adresne. Nechceme to šiť horúcou ihlou, aby sme potom, aby celá republika znášala dôsledky našej nekvalitnej činnosti. Potom podobne je na tom zákon z tlače 83, návrh vlády na skrátené legislatívne konanie o vládnom návrhu zákona o pomoci pri splácaní úveru na bývanie so zmenami. Ďalej je to návrh zákona na skrátené legislatívne konanie, ktorým sa mení a dopĺňa zákon č. 213/2013 o odplatách a poskytovaní príspevku v civilnom letectve. Všetci si uvedomujeme a pracujeme na tom, aby prichádzali na Slovensko investori, aby tu našli dobré podmienky, ale nemôžeme predsa kvôli tomu ohýbať rokovací poriadok Národnej rady Slovenskej republiky, pretože potom nechápem, prečo by sme ho mali dodržiavať pri iných zákonov. Vari táto vláda alebo tento, táto Národná rada niekedy vedome predkladá zlý zákon? Každý jeden zákon, ktorý je tu predložený, má svoju dôvodovú správu, v ktorej sa predkladateľ snaží argumentovať a vysvetliť, prečo je ten zákon dôležitý, prečo je ten zákon užitočný a na čo slúži. Na čo je potom riadne legislatívne konanie? To som odpovedal hneď v úvode. Na to, aby bol ten zákon presne tam cizelovaný, kde cizelovaný má byť, vo výboroch, v riadnej práci poslancov tejto snemovne tak, aby vystúp bol taký, že sa za neho nemusíme hanbiť a posunie túto republiku dopredu. Aby sa každá ďalšia nasledujúca vláda nevyhovárala na to, čo tu našla po predchádzajúcej, aby sme sa naučili konečne pracovať na úrovni, tak ako to očakávame od služieb v tomto štáte, aj do všetkých jej zložiek a zdvihli tak vôbec úroveň tejto krajiny po všetkých stránkach. Sú tu zákony, ktoré podobne ako ten školský zákon sme pripravení podporiť, pretože naozaj nachádzame legislatívne dôvody, vecné dôvody, ktoré oprávňujú vládu k predloženiu zákona v skrátenom legislatívnom konaní. My sme si všetky tieto návrhy zákonov preštudovali detailne a budeme hlasovať podľa toho, čo tie zákony obsahujú, a nie podľa toho, kto ich predkladá. Týmto svojím vystúpením za klub KDH som chcel poukázať na to, že nechceme podliehať nejakému politickému valcu, nechceme podliehať politickej motivácii vyriešiť zásadné zákony, ktoré ovplyvňujú systém napríklad demokracie, rozdelenia kom... čo rieši kompetenčný zákon, zákony, ktoré zásadným spôsobom zasahujú do daňového systému, do ekonomiky tohto štátu, do pripraveného rozpočtu, na ktorý, samozrejme, čakáme v skrátenom legislatívnom konaní, pretože po prerokovaní týchto zákonov vo veľmi rýchlej lehote už bude neskoro na to, aby sme sa zamysleli nad tým, aké to má systémové zmeny. Takže na záver tohto vystúpenia opakujem, budeme hlasovať za niektoré zákony, pretože vidíme, že meritórne a oprávnene vyžadujú okamžitú legislatívnu zmenu a sme radi, že sú predložené, ale sú tu zákony, ktoré považujeme za šité horúcou rýchlo... ihlou, ktoré dokonca vnímame, že môžu priniesť zlú úpravu s negatívnymi dôsledkami pre túto krajinu a niekde si proste potrebujeme k tomu len sadnúť a pripraviť možno aj pozmeňujúce návrhy a pripraviť produkt, za ktorý, na ktorý môže byť táto snemovňa hrdá. Ďakujem za slovo. (Potlesk.)